**…. napirend**

**E l ő t e r j e s z t é s**

**A Gazdasági Településfejlesztési és Turisztikai Bizottság**

**2015. december 10.-én tartandó ülésére.**

**Tárgy: A település lakosságának és az önkormányzat jövedelemnövelésének**

**lehetőségei.**

**Előterjesztő:** Kondor Géza polgármester

Tisztelt Gazdasági Településfejlesztési és Turisztikai Bizottság !

Az előző testületi ülésen napirendi javaslat hangzott el:

„A település lakosainak és az önkormányzatnak jövedelemnövelési lehetősége, a településfejlesztési koncepció időarányos végrehajtásának értékelése.” címmel.

A testület a sürgősségi tárgyalást nem támogatta, és egy későbbi alkalommal történő megvitatás mellett döntöttünk.

A lakosság jövedelemnövelési lehetősége

Az önkormányzatnak korlátozottan, és áttételesen van ráhatása. Jelenleg is az önkormányzat a település legnagyobb foglalkoztatója. Az itt dolgozók jövedelemnövelési lehetőségét erősen behatárolja a közalkalmazotti bértábla adta mozgástér, a település teherbíró képessége, a költségvetés szabta korlátok. Ellentétes hatást vált ki a takarékos gazdálkodásra való törekvés. Az önkormányzat maximálisan kihasználja a közmunka adta lehetőségeket, így a legrászorultabb réteg is rendszeres havi jövedelemhez jut. Az elmúlt két évben többször előfordult, hogy a közmunka kínálat nagyobb volt, mint az azzal élni szándékozó jogosultak száma.

Előfordul, hogy a jövedelempótló támogatáshoz szükséges évi 30 nap kötelező munkaviszonyt is visszautasítják. A helyi vállalkozások, mind a vendéglátásban, kereskedelemben, idegenforgalomban, építő iparban dolgozók egyhangúlag megerősítették, hogy folyamatosan munkaerőhiánnyal küzdenek.

Az önkormányzatnál, közös hivatalnál is szembesültünk azzal a ténnyel, hogy nyugdíjba vonuló kollégákat nem tudtuk a településről, környékről pótolni megfelelő szakképzettség hiánya, vagy a lehetőségeket meghaladó bér igény miatt.

Az önkormányzat az ősz folyamán többször adott lehetőséget munkaerő közvetítő cégeknek toborzást folytatni a településen. Sajnos az eddigi információ alapján ez sem volt túlságosan eredményes.

Javíthat a helyzeten, ha a tervezhetően megürülő helyekre időben felhívjuk a figyelmet, és a szükséges szakképesítés megszerzéséhez támogatást nyújtunk.

A közmunka programhoz kapcsolt tanfolyamok sajnos általában nem hozzák az elvárásokat, többnyire olyan képzés indul, mely betanított munkásként is végezhető, illetve a környéken szóba sem jöhető szakterületen lehet elhelyezkedni. Motiváció kizárólag a képzés idejére folyósított bér.

Az aktív munkaerő egy része a szürkegazdaságban, nyaraló ingatlanok gondozásával, területek rendbetételével egészíti ki jövedelmét.

A településfejlesztési koncepció, és az annak szellemében készült HÉSZ-ben biztosítja a vállalkozni szándékozóknak a megfelelő jogi lehetőséget gazdasági elképzelésük megvalósításához

A programunkban szereplő termelői piac a megvalósítás küszöbén áll, annak mind az üzemeltetésében, mind a saját termékek értékesítésében remélhetőleg minél többen jutnak jövedelemhez.

**Az Önkormányzat bevétel-növelésének lehetőségei**

Önkormányzati bevétel

Helyi adók

Vállalt programunkban kinyilvánítottuk, hogy amennyiben külső kényszerítő körülmény nem merül fel, a terheket nem szándékozunk növelni. Ennek hatása az előző pontban elemzett, lakossági jövedelemre közvetlenül visszahatna.

Ugyanakkor az önkormányzat és a közös hivatal lépéseket tett a rendszerben nem szereplő, bevallási kötelezettségüknek eleget nem tevő, vagy nyilvánvalóan megtévesztő adatokat szerepeltető adózók kiszűrésére, és esetükben a törvény adta lehetőséggel élve, visszamenőleg is behajtva a tartozást.

Idegenforgalmi adó

Nagy tartalék van ezen adónem beszedésében, ugyanakkor vannak életszerűtlen elemei a rendeletnek.

Az idegenforgalmi adóellenőrzést szigorítani kell, ki kell dolgozni a rendszeres ellenőrzést, úgy, hogy az ne legyen zaklatás sem a szobakiadó, sem a vendég részére.

Strandok bevételei

Évről évre tervszerűen fejlesztjük strandjainkat, jelenleg a Császtai strandon gyermekpancsoló előkészítésével szeretnénk a látogatottságot növelni.

A beléptetés emberi tényezőtől függetlenítésével ellenőrzöttebbé tehetjük a vendégforgalmat. Indokolt a strandok kerítésének korszerűsítése a jogcím nélküli látogatók távoltartása érdekében.

A jegyek árát optimalizálni kell a környező települések strandjainak árképzését figyelembe véve.

Üzletek bérbeadása, közterület használat

2016 évtől előreláthatólag az összes strandokon működő üzletnek van bérlője. A közterület használati rendelet tavalyi reformja és az üzletek sikeres bérbeadásának köszönhetően az előző évnél négy millió (!) Ft bevétel növekedést realizáltunk. Nem csak a bevétel nőtt, hanem a bérlők fizetési morálja is pozitív irányban változott.

Kilátó bevétele

A strandok bevételével fordítottan arányos. Meg kell vizsgálni a következő szezonra a jegyszedés megszűntetésének lehetőségét, és a kilátóhoz kapcsolódó egyéb szolgáltatások kapcsolását.

Egyéb kereskedelmi bevételek

A múzeumok, galéria esetében a becsületkassza bevétele nem marad el a korábbi, pénztárgéphez kötött bevételektől, ugyanakkor az érdeklődők számának növekedéséhez vezetett.

Önkormányzati tulajdonú ingatlanok értékesítése

Szintén bevétel növekedést eredményez. Az eladásból származó bevétel egyszeri eredmény, viszont bizonyos esetekben érdemes elemezni, hogy azonnal adóbevételhez jutunk miközben a fenntartás költségeitől mentesülünk, és letelepedési, fejlesztési lehetőséget biztosíthatunk a vevő részére.

Ugyanakkor azokat a területeket, kiemelten a vízparti, vízhez közelieket, önkormányzati tulajdonban kell tartani.

Az önkormányzat elsődleges feladata továbbra is a településen működő vállalkozásokhoz a megfelelő környezet biztosítása, tevékenységüket megkönnyítő rendeletek megalkotása.

A megvalósítandó kikötő, piac, egyéb ingatlanok hasznosítása is jelentős bevételt jelent az önkormányzat, és az itt élő lakosok számára is.

Ezek megvalósítása prioritást kell, hogy élvezzen, különös tekintettel arra, hogy a szükséges pályázati források várhatóan 2016. év elején nyílnak meg. A projektek terveztetése, előkészítése nem halogatható.

**„A településfejlesztési koncepció időarányos végrehajtása”**

A felvetés nem értelmezhető. Az elfogadott településfejlesztési koncepció meghatározza, hogy a település mely részén milyen hosszabbtávú fejlesztési irányt tűztűnk ki, és az alig egy hónapja jogerős építési szabályzatunkat ennek szellemében alakítottuk ki.

Ezen kereteken belül az elképzelések megvalósítására lehetősége van az önkormányzatnak, és a településen beruházni kívánó befektetőknek.

A képviselőtestület ennek szellemében fogadta el ciklusprogramját, melynek időarányos végrehajtásáról be lehet számolni. Ezzel kapcsolatban figyelembe kell azért venni, hogy minden projektnek van egy hosszabb előkészítési, engedélyeztetési szakasza, majd ehhez képest a megvalósítás látványos, viszonylag gyorsan megvalósuló fejezet. Ezek teszik kicsit pulzáló jellegűvé a település fejlődését.

Az éppen egy éve jelenlegi felállásban dolgozó képviselő testület a programjában szerepelt tervei közül megvalósította a Halász utcai településközpont térkövezését, berendezését, a Halász utcai nyárfa sor kiváltást, a Füredi úti járdák akadálymentesítését, a Vincellér, Mandula, Rügy,Lugas-köz,Fürdő,Kökény, Szegfű, Madách utcák szilárd burkolását, a közbiztonsági kamerák bővítését, elkészült a négy gyalogátkelő a 71. sz. főútvonalon, az óvoda vizesblokkjának újjáépítését, közbeszerzési szintig előkészítette a Káli úti járda és csapadék víz elvezetési programját a Kereszt buszmegállóig, és a piac terveztetéséről döntést hoz a következő testületi ülésen. Tavasszal elkezdődik a vendéglátóegységek arculatváltása a Halász utcában.

Időarányos teljesítésről a felsoroltakkal kapcsolatban tudunk beszámolni, a településfejlesztési koncepció nem határidő, hanem nyitott, hosszú távú fejlesztési irányt meghatározó útmutató, lehetőség.